《南海神庙伏波铜鼓歌》
清代·江之纪

波罗神庙东西壁，铜鼓大者径四尺。小者微杀五之一，郁仪结四长合璧。

大者浮自海中来，小者浔水滩头得。縠纹龟纽吐光景，遗烈犹传马新息。

新息当时征交趾，据鞍目已无徵侧。范金铸此壮军声，蛮奴一闻皆辟易。

挝时曾堕浪泊鸢，擂罢还和武溪笛。宫门马久随劫灰，海边柱亦埋沙砾。

独留二鼓镇炎陬，贝阙深沈不敢慝。雌雄变化善飞腾，律吕铿鍧应潮汐。

冯夷喜时一扬枹，万里晴空飞霹雳。天吴震掉鲸鱼走，魑魅夔夔皆丧魄。

俚獠如云输宝钗，买费千头牛不惜。方今骅骝贺鼓车，百年耳不闻金革。

麟皮四县鳝尾击，《箫韶》一奏远人格。鼓兮安得置汝辟雍间，逢逢上掩岐阳石。

作者简介：江之纪，字石生，婺源人。诸生。有《白圭堂诗钞》。